અમદાવાદ: એશિયાની સૌથી મોટી એવી સિવિલ હોસ્પિટલમાં ગરીબ દર્દી પાસે એક પુરાવો ઓછો હોય તો પણ બિલ માફ કરવાની વાત તો દૂર તેને ધક્કા ખવડાવી અધમૂવો કરી દેવામાં આવે છે, જ્યારે બીજી તરફ નેતાઓ અને વગદાર વ્યક્તિઓ માટે બધા નિયમો નેવે મૂકી દેવામાં આવે છે. આવી જ એક ઘટના ભાજપના પ્રદેશ અધ્યક્ષ જિતુ વાઘાણીના સસરાના કેસમાં બની હોવાનું બહાર આવ્યું છે. જેમની આર્થિક સ્થિતિ સારી ન હોય તેમના માટે સરકારે ગરીબ કલ્યાણ નિધિ હેઠળ મફત સારવારની વ્યવસ્થા શરૂ કરી છે. ગરીબ કલ્યાણ નિધિમાં ફંડ મેળવવા માટે સરકાર લોકોના દાનનો ઉપયોગ કરે છે. જાણવા મળ્યા મુજબ, જિતુ વાઘાણીના સસરાની સારવાર પણ આ ગરીબ કલ્યાણ નિધિ અંતર્ગત મફત કરવામાં આવતા વિવાદ ઊભો થવા પામ્યો છે.